Screenshot: Titanic (1997.)



DANAS se stotinjak taksista iz Zagreba, Splita, Dubrovnika, Pule te drugih hrvatskih gradova odlučilo na prosvjed protiv Ubera.



U zagrebačkoj Vukovarskoj ulici, od Savske ulice do ulice Hrvatske bratske zajednice, zaustavili su promet u dvije trake tako što su parkirali svoje automobile duž ceste u oba smjera.



>> VIDEO Taksisti blokirali Zagreb ilegalnim prosvjedom pa prijetili novinaru Indexa: "Treba te skucati"



Taksisti su se, ako je suditi po komentarima čitatelja, javnosti već odavno popeli na jetra svojim zahtjevima i svojim, blago rečeno, neprimjerenim ponašanjem. Međutim, današnji neprijavljeni prosvjed na jednoj od zagrebačkih žila kucavica bio je konačni čavao u lijes zastarjele, glomazne, preskupe i nepristupačne mašinerije.



>> Građani bijesni na taksiste zbog blokade grada: "Derali ste ljudima kožu godinama, ko vas jebe"



Taksisti su vjerojatno očekivali da će svojim ilegalnim prosvjedom prikupiti simpatije javnosti i razumijevanje resornog ministarstva. Ali, kako se i moglo očekivati od "spontane" manifestacije čiji korijeni tavore u jalu zbog izgubljenog monopola, plan im se upravo spektakularno izjalovio.



U nastavku donosimo pet razloga zbog kojih je današnji prosvjed jedna od najglupljih akcija u posljednje vrijeme i jedna od najboljih, ako ne i najbolja - reklama za Uber.



1. Blokirali su najprometniju ulicu u Zagrebu



Zatvoriti cestu kojom dnevno prolaze deseci tisuća Zagrepčana je sam po sebi - glup potez.



>> Fotka iz zraka najbolje govori koliki su kaos napravili taksisti u Vukovarskoj



Međutim, odlučiti se na takvo nešto usred radnog tjedna, u srijedu ujutro, na početku najavljivanog toplinskog vala, pokazuje toliko očajno nerazumijevanje situacije da nije ni čudo što se ljudi žale kako taksisti nikad ne stižu na vrijeme.



2. Prosvjed u turističkoj sezoni



U turističkoj sezoni u glavnom gradu turističke zemlje stotine automobila blokirale su grad. Uber, osim u Zagrebu, djeluje još u 613 drugih gradova u svijetu i postao je, uz McDonalds i Coca Colu, jedan od internacionalno prepoznatljivih i praktičnih simbola. Vjerojatno nije bilo lako objasniti turistima kako je kolona zbog koje se ne mogu kretati nastala zbog prosvjeda protiv Ubera, koji je najnormalnija pojava u svijetu i koji sasvim normalno i svakodnevno prevozi njih u njihovim državama.



3. Ogromna usluga samom Uberu



Taksisti su današnjim bojkotom omogućili upravo onima protiv kojih prosvjeduju vjerojatno jedan od najboljih i najprofitabilnijih dana otkad je Uber uveden u Zagreb. Čak su im zahvalili na Twitteru.



>> Uber trola taksiste na Twitteru



Ironično, taksisti su svojim "spontanim" okupljanjem zakinuli i ono malo mušterija koje su im ostale vjerne. Jadni ljudi, u nemogućnosti da se dokopaju taksiju, instalirali su aplikaciju i pozvali Uber.



4. Napali su novinara



Ako vam se posao sastoji od vožnje ljudi u automobilu od točke A do točke B, ne trebate biti poslovni genij da shvatite kako se prema ljudima morate odnositi pristojno i s poštovanjem. Nitko ne želi ući u automobil i biti određeni period zaključan u pokretnoj toni metala s nepristojnim, nasilnim i agresivnim vozačem. Taksisti i njihovo ponašanje, čak i prije cijele gungule s Uberom, nisu bili na naročito dobrom glasu. Međutim, psihički i fizički napadi na konkurenciju, u vrijeme kad se svaka sitnica može zabilježiti mobitelom, srozali su im već poljuljanu sliku u javnosti.



>>VIDEO Pogledajte kako je taksist fizički napao novinara Indexa: "Smradovi, pizda ti materina"



Kao da to nije bilo dovoljno, na današnjem prosvjedu su fizički napali novinara Indexa, koristeći repertoar psovki neprimjeren nekome tko zarađuje od ophođenja s ljudima. Ako su imali ikakvog kredibiliteta, sad im je završio pod kotačima zastarjelih automobila kojima se služe. Činjenicu da je novinar u tom trenutku naočigled snimao čovjeka koji ga je napao, i da je napadač to očito znao, ne treba dodatno komentirati.





Tekst se nastavlja ispod oglasa



5. PR samoubojstvo

Trojica predstavnika taksista koja su pokušala dati izjavu, pokazala su koliko zapravo nemaju veze s onim što rade, odnosno što uopće pokušavaju napraviti. Prvo, tvrdili su kako se radi o "spontanom okupljanju". Dakle, taksist iz Dubrovnika, taksist iz Pule te taksist iz Zagreba su, eto slučajno baš danas, baš u isto vrijeme i baš na istom mjestu, osjetili potrebu za "spontanim okupljanjem" u Vukovarskoj ulici u Zagrebu?



Nadmenu izjavu o "spontanom okupljanju" taksista iz cijele Hrvatske srušilo je u vodu samo jedno pitanje Indexovog novinara: "Jeste li prijavili prosvjed?".



Nakon tog pitanja, urušila se cijela predstava. Ispred kamera koje su bilježile njihovo komešanje i dalje ih prosljeđivale cijeloj javnosti, taksistički tribuni su se potpuno zbunili. Nisu znali trebaju li nastaviti s pričom o spontanom okupljanju ili prihvatiti kako se ipak ne radi o tome. Pa su se, u nedostatku normalnog argumenta, povukli u ad hominem jazbinu, vrijeđajući Index. Nakon sramnog izbjegavanja argumentiranog odgovora, uslijedila je kanonada uvreda i fizički napad na novinara.



Ilegalnim na "ilegalno"



Kao da sve ovo nije dovoljno besmisleno i sramotno, taksisti su se potrudili i zaokružili cijelu priču na svoj način. Naime, pokrenuli su ovo "spontano okupljanje" zato što im smeta, kako kažu, Uberovo ilegalno poslovanje. Kako svoje "spontano okupljanje" nisu prijavili nadležnim tijelima, ono je po definiciji ilegalno.



Dakle, "pravični" taksisti su ilegalnim prosvjedom namjeravali ukazati na ilegalnost Ubera.



Na kraju krajeva, taksisti su uspjeli upropastiti stvar do te mjere da ih se odrekao čak i Oleg Butković, resorni ministar koji je sve dosad igrao ulogu zaštitnika "potlačenih" taksista.



"Mislim da do tog prosvjeda nije trebalo doći. Pridružujem se svim onim građanima koji su danas bili iznenađeni i revoltirani tim potezom, za kojeg smatram da nije bio korektan", prokomentirao je današnju predstavu u Vukovarskoj.